মুন্সীগঞ্জের শ্রীনগর উপজেলা নির্বাচনের প্রচারণার সময় চেয়ারম্যান প্রার্থী জাকির হোসেনের গাড়ি বহরে হামলা করেছে স্থানীয় আওয়ামী লীগের নেতা কর্মীরা। চাপাতির কোপে গুরুতর আহত জাকির হোসেনকে ঢাকা মেডিকেল কলেজ হাসপাতালে ভর্তি করা হয়েছে। তিনি কেন্দ্রীয় আওয়ামী লীগের উপ কমিটির সহ-সম্পাদক এবং বিদ্রোহী প্রার্থী হিসাবে নির্বাচন করছেন। শুক্রবার বেলা ১১ টার দিকে উপজেলার তিন দোকান নামক স্থানে এ ঘটনা ঘটে। এসময় জাকির হোসেনের ৪টি গাড়ি ভাঙচুর ও ১০-১২ সমর্থককে মরধর করা হয়। তাদেরকে শ্রীনগর উপজেলা স্বাস্থ্য কমপ্লেক্সে চিকিৎসা দেওয়া হয়েছে। ঘটনার প্রতিবাদে শুক্রবার বেলা সাড়ে এগারটার দিকে তার শত শত নারী-পুরুষ সমর্থক ঢাকা-মাওয়া মহাসড়কের ষোলঘর বাস স্ট্যান্ড থেকে হাসাড়া পর্যন্ত প্রায় ৩ কিলোমিটার এলাকা জুড়ে অবস্থান নেয়। এ সময় তারা উত্তেজিত হয়ে ১৫-২০ টি গাড়ি ভাংচুর করে ও প্রায় দুই ঘন্টা মহা সড়কটি অবরোধ করে রাখে। এতে রাস্তার দুপাশে প্রায় দশ কিলোমিটার এলাকা জুড়ে জানযটের সৃষ্টি হয়। পরে দুপুর দেড়টার দিকে পুলিশ ও র‌্যাব এসে পরিস্থিতি নিয়ন্ত্রণে আনে। জাকির হোসেনর ভাই বাতেন অভিযোগ করেন, জাকির হোসেন উপজেলা নির্বাচনে আওয়ামী লীগের বিদ্রোহী চেয়ারম্যান প্রার্থী হিসাবে অংশ নিয়ে শুক্রবার প্রচারণার জন্য রাঢ়ীখাল ইউনিয়েনের তিন দোকান এলাকায় যান।